**Tájékoztatás a 2024/2025-ös tanévre történő általános iskolai beiratkozásról**

A gyermek abban az évben, amelynek augusztus 31. napjáig a hatodik életévét betölti, tankötelessé válik. A tanköteles korba lépő gyermeket a szülő köteles beíratni a lakóhelye szerint illetékes vagy a választott iskola 1. évfolyamára. Az adott évben tanköteles korba lépő sajátos nevelési igényű gyermeket a szülő a szakértői bizottság véleményében vagy a tankerületi központ végleges határozatában megjelölt időpontig köteles beíratni a kijelölt iskolába. A szülő/törvényes képviselő csak egy általános iskolába nyújthatja be gyermeke jelentkezését.

**2024. március 27-én (szerdán) megnyílik a beiratkozás szülői felülete (BÁI)**, amely a szülőknek/törvényes képviselőknek lehetőséget nyújt arra, hogy előzetesen beküldjék gyermekeik adatait az adott általános iskolákba. A felület az alábbi linken keresztül érhető el:

https://eugyintezes.e-kreta.hu/kezdolap

Az általános iskolai beiratkozást támogató, az előzetes jelentkezéshez is kapcsolódó szülői tájékoztató segédletet iskolai honlapunkon találják meg.

A **személyes megjelenés a beiratkozás folyamata során kötelező**, de felhívom a figyelmet az előzetes adatszolgáltatás lehetőségére, és annak hasznosságára, hiszen ezáltal jelentősen könnyebbé és gyorsabbá válik az ügyintézés mindenki számára.

A 2023/2024-es tanév rendjéről szóló 30/2023. (VIII. 22.) BM rendelet alapján a személyes beiratkozás napjai:

**2024. április 18. (csütörtök) 8:00-18:00**

**2024. április 19. (péntek) 8:00-14:00**

Helyszíne: Szigetszentmiklósi Ádám Jenő Általános Iskola és AMI Tagintézménye

2310 Szigetszentmiklós, Temesvári u. 1.

**A személyes beiratkozáskor az alábbi dokumentumokat szükséges bemutatni, behozni:**

* A gyermek születési anyakönyvi kivonata.
* A szülő és a beíratandó gyermek nevére kiállított lakcímet igazoló hatósági igazolvány. (A gyermek lakóhelyeként vagy tartózkodási helyeként megadott cím az iskolai beiratkozás első határnapját megelőző három hónapnál régebb óta szerepeljen. Amennyiben a gyermek/ szülő életvitelszerűen nem a lakcímkártyán szereplő címen/ címeken él, úgy erről a területi védőnő állít ki igazolást.)
* A szülő és a gyermek személyazonosságát igazoló hatósági igazolvány.
* A gyermek nevére kiállított TAJ kártya.
* A gyermek 5 éves korában elvégzett védőnői és orvosi vizsgálatáról kiállított lap (5 éves védőnői és orvosi státuszlap)
* A gyermek oltási könyvének a gyermek adatait és az oltásokat tartalmazó oldalainak fénymásolata.
* Sajátos nevelési igényű illetve beilleszkedési, tanulási és magatartási nehézséggel rendelkező gyermek esetén a szakértői bizottság véleménye.
* A kitöltött és aláírt hit-és erkölcstan oktatásra és a gyermek törvényes képviseletére vonatkozó nyilatkozatok (honlapról letölthető).

A tanulói jogviszony felvétel útján keletkezik. A felvétel jelentkezés alapján történik. A felvételről az iskola igazgatója dönt, aki a felvételről tanulói jogviszonyt létesítő vagy a kérelmet elutasító írásbeli döntést hoz.

Amennyiben a választott iskola igazgatója a gyermek felvételét elutasító döntést hoz, a szülő a gyermekét a döntés véglegessé válását követő öt napon belül köteles beíratni a kötelező felvételt biztosító iskola első évfolyamára.

A döntéssel szemben az Nkt. 37.§ (2) bekezdése alapján a szülő a közléstől, ennek hiányában a tudomásra jutásától számított tizenöt napon belül eljárást indíthat. Az Nkt. 37.§ (3) bekezdése alapján a fenntartó jár el, és hoz másodfokú döntést a tanulói jogviszony létesítésével kapcsolatban benyújtott kérelem tekintetében.

A beiratkozással kapcsolatban felmerült kérdéseikre Gortváné Tőzsér Anita igazgatóhelyettestől kérhetnek felvilágosítást a + 36 30 115 0740-es telefonszámon.

Szigetszentmiklós, 2024.03.26.

Gortváné Tőzsér Anita

igazgatóhelyettes